b'\n_START_ARTICLE_\nGiovanni Palatucci\n_START_PARAGRAPH_\nGiovanni Palatucci (31. toukokuuta 1909 Montella, Italia -  10. helmikuuta 1945, Dachau, Saksa) oli italialainen poliisip\xc3\xa4\xc3\xa4llikk\xc3\xb6, joka toimi toisen maailmansodan aikana Fiumen kaupungissa (nyk. Rijeka Kroatiassa). H\xc3\xa4nen v\xc3\xa4itettiin auttaneen jopa 5\xc2\xa0000 juutalaista turvaan Italiassa piispana toimineen set\xc3\xa4ns\xc3\xa4, Giuseppe Maria Palatuccin luokse. H\xc3\xa4nen set\xc3\xa4ns\xc3\xa4 oli ilmeisesti my\xc3\xb6s henkil\xc3\xb6, joka aloitti Giovanni Palatuccin myytin pyrkiess\xc3\xa4\xc3\xa4n vuonna 1952 saamaan Giovannin vanhemmille valtion el\xc3\xa4kkeen. Italian Schindlerin\xc3\xa4 tunnetun Palatuccin mukaan on nimetty katuja, aukioita ja rakennuksia varsinkin Israelissa ja Italiassa._NEWLINE_Palatucci vastaanotti kuolemansa j\xc3\xa4lkeen useita kunnianosoituksia. N\xc3\xa4it\xc3\xa4 olivat muun muassa New Yorkin kaupungin kunniamaininta, Holokaustin sankariksi nime\xc3\xa4minen Israelin Righteous Among the Nations -listalle vuonna 1990, Italian hallituksen my\xc3\xb6nt\xc3\xa4m\xc3\xa4 Medaglia d\xe2\x80\x99oro -mitali vuonna 1995, paavi Johannes Paavali II:n marttyyriksi julistaminen 2000-2004, sek\xc3\xa4 Anti-Defamation Leaguen Courage to Care -palkinto vuonna 2005._NEWLINE_Center for Jewish Historyn tutkimusjohtajan Natalia Indrimin mukaan yli 700 Rijekasta saatua asiakirjaa vahvistavat, ett\xc3\xa4 Palatucci itse asiassa auttoi natseja tunnistamalla juutalaisia.'